CELEX: 32011D0012
Language: mt
Date: 2011-01-12 00:00:00
Title: 2011/12/UE: Deċiżjoni tal-Kummissjoni tat- 12 ta’ Jannar 2011 li temenda d-Deċiżjoni 2007/134/KE li twaqqaf il-Kunsill Ewropew tar-Riċerka

13.1.2011   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 9/5
               
            DEĊIŻJONI TAL-KUMMISSJONI
      tat-12 ta’ Jannar 2011
      li temenda d-Deċiżjoni 2007/134/KE li twaqqaf il-Kunsill Ewropew tar-Riċerka
      (2011/12/UE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat id-Deċiżjoni Nru 1982/2006/KE tal-Parlament Ewropew u tal-Kunsill tat-18 ta’ Diċembru 2006 dwar is-Seba’ Programm Kwadru tal-Komunità Ewropea għall-attivitajiet ta’ riċerka, ta’ żvilupp teknoloġiku u ta’ dimostrazzjoni [wiri] (2007-2013)) (1) u partikolarment l-Artikolu 2 u 3 tagħha,
      Wara li kkunsidrat id-Deċiżjoni tal-Kunsill 2006/972/KE tad-19 ta’ Diċembru 2006 dwar il-Programm Speċifiku “Ideat” li jimplimenta s-Seba’ Programm Kwadru tal-Komunità Ewropea għall-attivitajiet ta’ riċerka, [ta’] żvilupp teknoloġiku u [ta’] dimostrazzjoni [wiri] (2007-2013) (2) u partikolarment l-Artikoli 4(2) u(3) tagħha,
      Billi:
      
                  (1)
               
               
                  Il-Kunsill Ewropew għar-Riċerka (ERC) ġie stabbilit bid-Deċiżjoni tal-Kummissjoni 2007/134/KE (3).
               
            
                  (2)
               
               
                  Skont il-Programm Speċifiku “Ideat”, twettqet reviżjoni indipendenti tal-istrutturi u l-mekkaniżmi tal-ECR, imqabbla mal-kriterji ta’ eċċellenza xjentifika, awtonomija, effiċjenza u trasparenza u bl-involviment sħiħ tal-Kunsill Xjentifiku. Il-Panel ta’ Reviżjoni ssuġġerixxa għadd ta’ aġġustamenti sabiex jiġi żgurat Kunsill Ewropew tar-Riċerka aktar effikaċi u preżentazzjoni koerenti tal-attivitajiet tal-ERC lill-partijiet interessati.
               
            
                  (3)
               
               
                  Abbażi tar-reviżjoni u l-għan li l-ERC jsir kompletament sostenibbli, il-Komunikazzjoni mill-Kummissjoni lill-Kunsill u lill-Parlament Ewropew: “Il-Kunsill Ewropew għar-Riċerka – Nilħqu l-isfida ta’ eċċellenza ta’ livell dinji” (4), tistabbilixxi l-għanijiet għat-tieni fażi ta’ żvilupp tal-ERC. Din tinkludi għadd ta’ azzjonijiet speċifiċi sabiex jitjiebu l-operazzjonijiet tal-ERC sabiex tiġi żgurata l-implimentazzjoni effikaċi u effettiva tal-Programm Speċifiku “Ideat”.
               
            
                  (4)
               
               
                  Skont dik il-Komunikazzjoni, jeħtieġ tkun żgurata viżjoni ċara u trasparenti u interazzjoni bla xkiel bejn l-istrateġija u l-implimentazzjoni operazzjonali tal-ERC u, b’hekk, jiġu riflessi l-attivitajiet kemm tal-Aġenzija Eżekuttiva tal-Kunsill Ewropew għar-Riċerka (ERCEA), stabbilita mid-Deċiżjoni tal-Kummissjoni 2008/37/KE (5) u l-Kunsill Xjentifiku, u tkun żviluppata u implimentata strateġija ta’ komunikazzjoni koerenti u integrata.
               
            
                  (5)
               
               
                  Sabiex jiġi rikonoxxut l-impenn personali tal-membri tal-Kunsill Xjentifiku, u speċjalment tal-President u l-Viċi Presidenti, jeħtieġ jiġi introdott onorarju għall-attendenza tagħhom fil-laqgħat plenarji tal-Kunsill Xjentifiku. L-onorarju għandu jirrifletti r-responsabbiltajiet tagħhom u għandu jitwieżen skont dispożizzjonijiet simili f’entitajiet simili u fl-Istati Membri. Jeħtieġ ukoll li jiġi pprovdut għall-finanzjament ta’ Kumitat permanenti għall-Identifikazzjoni ta’ membri futuri tal-Kunsill Xjentifiku.
               
            
                  (6)
               
               
                  Jeħtieġ jitkomplew l-arranġamenti għall-appoġġ lokali lill-President u lill-Viċi Presidenti tal-Kunsill Xjentifiku, permezz tal-użu tal-iskema ta’ għoti ta’ fondi tas-Seba’ Programm Kwadru “Azzjoni ta’ Koordinazzjoni u Appoġġ”.
               
            
                  (7)
               
               
                  Il-mandat tal-membri fundaturi tal-Kunsill Xjentifiku jiskadi fl-1 ta’ Frar 2011 u hemm bżonn it-tiġdid pass pass tal-Kunsill Xjentifiku, kif previst fl-Artikolu 4(6) tad-Deċiżjoni 2007/134/KE. L-identifikazzjoni tal-membri ġodda saret bis-saħħa ta’ Kumitat ta’ Identifikazzjoni indipendenti u skont id-dispożizzjonijiet tal-Artikolu 4(4) tad-Deċiżjoni 2007/134/KE, inkluż rapport lill-Parlament u lill-Kunsill. Dan il-Kumitat għamel rakkomandazzjonijiet għat-tiġdid pass pass tal-Kunsill Xjentifiku u dawn ir-rakkomandazzjonijiet ġew aċċettati.
               
            
                  (8)
               
               
                  Id-Deċiżjoni 2007/134/KE għandha għalhekk tiġi emendata skont dan,
               
            IDDEĊIDIET KIF ĠEJ:
      Artikolu 1
      Id-Deċiżjoni 2007/134/KE hija emendata kif ġej:
      
                  (1)
               
               
                  L-Artikolu 1 jinbidel b’dan li ġej:
                  “Artikolu 1
                  Stabbiliment
                  B’dan huwa mwaqqaf il-Kunsill Ewropew għar-Riċerka, għall-perjodu mit-2 ta’ Frar 2007 sal-31 ta’ Diċembru 2013, għall-implimentazzjoni tal-Programm Speċifiku ‘Ideat’. Dan se jkun magħmul mill-Kumitat Xjentifiku u l-Aġenzija Eżekuttiva tal-Kunsill Ewropew għar-Riċerka kif stabbilita bid-Deċiżjoni tal-Kummissjoni 2008/37/KE (*).
                  
                     (*)  ĠU L 9, 12.1.2008, p. 15.”"
						
               
            
                  (2)
               
               
                  Fl-Artikolu 3 għandu jiżdied il-paragrafu 3 li ġej:
                  “3.   Il-Kunsill Xjentifiku għandu jikkopera mal-Aġenzija Eżekuttiva tal-Kunsill Ewropew għar-Riċerka sabiex jiżguraw implimentazzjoni koerenti u effiċjenti tal-Programm Speċifiku ‘Ideat’ u allinjament strett mal-aspetti xjentifiċi u amministrattivi tal-operazzjonijiet tal-ERC. Din il-kooperazzjoni għandha tinkludi komunikazzjoni koerenti tal-attivitajiet tal-ERC u sit elettroniku komuni li jkopri l-aspetti differenti tal-operazzjonijiet tal-ERC.”
               
            
                  (3)
               
               
                  L-Artikolu 4 huwa emendat kif ġej:
                  
                              (a)
                           
                           
                              Il-paragrafu 4 jinbidel b’dan li ġej:
                              “4.   Il-membri futuri għandhom jinħatru mill-Kummissjoni abbażi tal-fatturi u l-kriterji stipulati fl-Anness I, u permezz ta’ proċedura ta’ identifikazzjoni indipendenti u trasparenti għall-identifikazzjoni tagħhom, miftiehma mal-Kunsill Xjentifiku, li tinkludi konsultazzjoni mal-komunità xjentifika u rapport lill-Parlament u lill-Kunsill. Il-ħatra ta’ membri futuri għandha tkun ippubblikata skont ir-Regolament (KE) Nru 45/2001. Għal dan l-għan, jista’ jiġi stabbilit Kumitat għall-Identifikazzjoni permanenti u ta’ livell għoli magħmul minn esperti indipendenti bħala grupp espert b’onorarji mħallsa fl-ambitu tal-baġit operattiv tal-Programm Speċifiku ‘Ideat’.”
                           
                        
                              (b)
                           
                           
                              Il-paragrafu 9 jitħassar
                           
                        
            
                  (4)
               
               
                  L-Artikolu 5 huwa emendat kif ġej:
                  
                              (a)
                           
                           
                              Il-paragrafu 4 jinbidel b’dan li ġej:
                              “4.   Il-Kunsill Xjentifiku għandu jkun responsabbli lejn il-Kummissjoni, għandu jżomm interazzjoni kontinwa mill-qrib magħha u l-Aġenzija Eżekuttiva tal-Kunsill Ewropew għar-Riċerka, u għandu jistabbilixxi kull arranġament li jista’ jkun meħtieġ għal dan il-għan.”
                           
                        
                              (b)
                           
                           
                              Il-paragrafu 6 jinbidel b’dan li ġej:
                              “6.   Il-Kummissjoni għandha tipprovdi t-tagħrif u l-għajnuna meħtieġa għall-ħidma tal-Kunsill Xjentifiku, sabiex dan ikun jista’ jaħdem f’kundizzjonijiet ta’ awtonomija u indipendenza. Azzjoni ta’ Koordinazzjoni u Appoġġ kif imsemmi fl-Anness III għad-Deċiżjoni Nru 1982/2006/KE tista’ tintuża sabiex jiġi pprovdut appoġġ lokali amministrattiv jew konsultattiv lill-President u lill-Viċi Presidenti tal-Kunsill Xjentifiku.”
                           
                        
                              (c)
                           
                           
                              Għandu jiżdied il-paragrafu 8 li ġej:
                              “8.   Il-Kunsill Xjentifiku jiġi mogħti aċċess lid-dokumenti u d-dejta fil-pussess tal-Aġenzija Eżekuttiva tal-Kunsill Ewropew għar-Riċerka skont il-proċedura stipulata fl-Anness III.”
                           
                        
            
                  (5)
               
               
                  L-Artikolu 6 huwa emendat kif ġej:
                  
                              (a)
                           
                           
                              Il-paragrafi 3 u 4 jinbidlu b’dan li ġej:
                              “3.   Il-Kunsill Xjentifiku għandu jadotta r-regoli ta’ proċedura tiegħu, li għandhom jinkludu dispożizzjonijiet dettaljati għall-elezzjonijiet imsemmija fil-paragrafu 1 ta’ dan l-Artikolu, kif ukoll kodiċi ta’ kondotta dwar kunfidenzjalità, kunflitt potenzjali ta’ interess, u l-ipproċessar ta’ dejta personali skont ir-Regolament (KE) Nru 45/2001.
                              4.   Il-Kunsill Xjentifiku għandu jiltaqa’ f’laqgħa plenarja sa ħames darbiet fis-sena kif meħtieġ mill-ħidma tiegħu. Għandu jiġi ppubblikat sommarju fil-qosor tal-laqgħat plenarji fuq is-sit elettroniku tal-ERC.”
                           
                        
                              (b)
                           
                           
                              Għandu jiżdied il-paragrafu 6 li ġej:
                              “6.   Il-Kunsill Xjentifiku jista’, minn fost il-membri tiegħu, jistabbilixxi Kumitati Permanenti, Gruppi ta’ Ħidma u strutturi oħra li jindirizzaw inkarigi speċifiċi tal-Kunsill Xjentifiku.”
                           
                        
            
                  (6)
               
               
                  L-Artikolu 8 jinbidel b’dan li ġej:
                  “Artikolu 8
                  Spejjeż ta’ onorarji u laqgħat
                  1.   Il-membri tal-Kunsill Xjentifiku għandhom ikunu kkumpensati għall-inkarigi mwettqa permezz ta’ onorarju għall-attendenza tagħhom għal-laqgħat plenarji tal-Kunsill Xjentifiku, li jirrifletti r-responsabbiltajiet tagħhom u li jkunu jistgħu jitqabblu ma’ dispożizzjonijiet simili f’entitajiet simili u fl-Istati Membri. L-onorarji u l-ispejjeż tal-ivvjaġġar u għajxien għandhom jiġġarrbu mill-baġit operattiv allokat lill-Programm Speċifiku ‘Ideat’. L-onorarji u r-regoli ta’ implimentazzjoni relatati huma stipulati fl-Anness IV.
                  2.   Għal laqgħat oħra għajr laqgħat plenarji, l-Aġenzija Eżekuttiva tal-Kunsill Ewropew għar-Riċerka għandha tirrimborża l-ispejjeż għall-ivvjaġġar u, fejn xieraq, l-ispejjeż għall-għajxien meħtieġa, tal-membri tal-Kunsill Xjentifiku, biex iwettqu l-attivitajiet tagħhom skont ir-regoli tal-Kummissjoni dwar l-ikkumpensar tal-esperti esterni (**). Soġġett għall-approvazzjoni minn qabel tal-Aġenzija Eżekuttiva tal-Kunsill Ewropew għar-Riċerka, jistgħu jiġu koperti wkoll l-ispejjeż tal-ivvjaġġar u tal-għajxien marbutin ma’ laqgħat oħra bħal dawn li jkunu meħtieġa għall-ħidma tal-Kunsill Xjentifiku.
                  
                     (**)  Id-Deċiżjoni tal-Kummissjoni C(2007) 5858.”"
						
               
            
                  (7)
               
               
                  L-Anness II jinbidel kif stipulat fl-Anness għal din id-Deċiżjoni.
               
            
                  (8)
               
               
                  L-Annessi II u IV, kif stipulat fl-Anness għal din id-Deċiżjoni, jiġu miżjuda.
               
            Artikolu 2
      Din id-Deċiżjoni għandha tidħol fis-seħħ dakinhar tal-adozzjoni tagħha.
      
         Magħmul fi Brussell, it-12 ta’ Jannar 2011.
         
            
               Għall-Kummissjoni
            
            Máire GEOGHEGAN-QUINN
            
               Membru tal-Kummissjoni
            
         
      
      
         (1)  ĠU L 412, 30.12.2006, p. 1.
      
         (2)  ĠU L 400, 30.12.2006, p. 242.
      
         (3)  ĠU L 57, 24.2.2007, p. 14.
      
         (4)  COM(2009) 552 finali.
      
         (5)  ĠU L 9, 12.1.2008, p. 15.
      
         ANNESS
         “
               ANNESS II
               
                  MEMBRI TAL-KUNSILL XJENTIFIKU TAL-ERC
               
               
                           Isem u Istitut
                        
                        
                           Tiem il-mandat
                        
                     
                           Claudio BORDIGNON, Istitut Xjentifiku San Raffaele, Milan
                        
                        
                           fl-1 ta’ Frar 2013.
                        
                     
                           Nicholas CANNY, l-Università Nazzjonali tal-Irlanda, Galway
                        
                        
                           fil-31 ta’ Diċembru 2013.
                        
                     
                           Sierd A.P.L. CLOETINGH, l-Università Ħielsa ta’ Amsterdam
                        
                        
                           fis-26 ta’ April 2013.
                        
                     
                           Mathias DEWATRIPONT, Université Libre de Bruxelles
                        
                        
                           fl-1 ta’ Frar 2013.
                        
                     
                           Tomasz DIETL, l-Akkademja Pollakka tax-Xjenzi
                        
                        
                           31 ta’ Diċembru 2013
                        
                     
                           Daniel DOLEV, L-Università Ebrajka ta’ Ġerusalemm
                        
                        
                           fil-31 ta’ Diċembru 2013.
                        
                     
                           Carlos M. DUARTE, il-Kunsill Spanjol għar-Riċerka Xjentifika, Majorca
                        
                        
                           fis-26 ta’ April 2013.
                        
                     
                           Daniel ESTEVE, CEA Saclay
                        
                        
                           fil-31 ta’ Diċembru 2013.
                        
                     
                           Pavel EXNER, Istitut Doppler, Praga
                        
                        
                           fil-31 ta’ Diċembru 2013.
                        
                     
                           Hans-Joachim FREUND, Istitut Fritz-Haber, Berlin
                        
                        
                           fl-1 ta’ Frar 2013.
                        
                     
                           Timothy HUNT, London Research Institute
                        
                        
                           fil-31 ta’ Diċembru 2013.
                        
                     
                           Carl-Henrik HELDIN, Istitut Ludwig għar-Riċerka dwar il-Kanċer
                        
                        
                           fil-31 ta’ Diċembru 2013.
                        
                     
                           Norbert KROO, l-Akkademja Ungeriża tax-Xjenzi
                        
                        
                           fl-1 ta’ Frar 2013.
                        
                     
                           Maria Teresa LAGO, l-Università ta’ Porto
                        
                        
                           fl-1 ta’ Frar 2013.
                        
                     
                           Henrietta L. MOORE, l-Università ta’ Cambridge
                        
                        
                           fis-26 ta’ April 2013
                        
                     
                           Helga NOWOTNY, Wissenschaftszentrum, Wien
                        
                        
                           fil-31 ta’ Diċembru 2013.
                        
                     
                           Christiane NÜSSLEIN-VOLHARD, Istutut Max-Planck-Institute għall-Bijoloġija tal-Iżvilupp, Tübingen
                        
                        
                           fl-1 ta’ Frar 2013.
                        
                     
                           Alain PEYRAUBE, CNRS, Paris
                        
                        
                           fil-31 ta’ Diċembru 2013.
                        
                     
                           Jens ROSTRUP-NIELSEN, Haldor Topsoe A/S
                        
                        
                           fl-1 ta’ Frar 2013.
                        
                     
                           Mart SAARMA, l-Università ta’ Helsinki
                        
                        
                           fil-31 ta’ Diċembru 2013.
                        
                     
                           Anna TRAMONTANO, l-Università ta’ Ruma La Sapienza
                        
                        
                           fil-31 ta’ Diċembru 2013.
                        
                     
                           Isabelle VERNOS, Centre Regulació Genómica, Barċellona
                        
                        
                           fil-31 ta’ Diċembru 2013.
                        
                     
            
               ANNESS III
               
                  AĊĊESS GĦAD-DOKUMENTI U D-DEJTA
               
               
                  Aċċess għad-dokumenti u d-dejta
               
               
                        
                           1.
                        
                        
                           Sabiex jiġu mwettqa l-inkarigi fdati lilu, il-Kunsill Xjentifiku jista’ jitlob aċċess għad-dokumenti u d-dejta ta’ proċess li huma fil-pussess tal-Aġenzija Eżekuttiva tal-Kunsill Ewropew għar-Riċerka.
                        
                     
                        
                           2.
                        
                        
                           Minbarra l-materjal li għandhom id-dritt ta’ aċċess għalih fl-ambitu tal-qafas relatat mal-aċċess pubbliku għad-dokumenti (1), l-Aġenzija Eżekuttiva tal-Kunsill Ewropew għar-Riċerka għandha tipprovdi lill-Kunsill Xjentifiku bid-dokumenti u d-dejta meħtieġa għat-twettiq tal-inkarigi fdati lill-Kunsill Xjentifiku sakemm dan isir f’konformità ma’ u fil-limiti tal-obbligi dwar il-kunfidenzjalità, is-sigurtà u l-protezzjoni tad-dejta personali kif previst mill-liġi tal-Unjoni Ewropea.
                        
                     
                        
                           3.
                        
                        
                           Il-membri tal-Kunsill Xjentifiku għandhom jużaw biss tali dokumenti u dejta għall-finijiet u l-inkarigi li għalihom jiġu pprovduti u għandhom ikunu marbuta ma’ obbligu ta’ kunfidenzjalità.
                        
                     
                        
                           4.
                        
                        
                           Għandhom jiġu stabbiliti miżuri orġanizzazzjonali u tekniċi xierqa li jiżguraw is-sigurtà u l-kunfidenzjalità tal-aċċess u l-ipproċessar sabiex jiġi evitat kwalunkwe żvelar jew aċċess mhux awtorizzati, qerda aċċidentali jew illegali, telfa jew alterazzjoni tad-dejta u d-dokumenti.
                        
                     
                  L-aċċess għal dejta personali
               
               
                        
                           5.
                        
                        
                           Għall-ipproċessar tad-dejta personali, il-membri tal-Kunsill Xjentifiku li jirċievu din id-dejta personali għandhom jiggarantixxu l-livell ta’ protezzjoni tad-dejta personali skont id-dispożizzjonijiet tar-Regolament (KE) Nru 45/2001 u d-Direttiva 95/46/KE tal-Parlament Ewropew u tal-Kunsill (2).
                        
                     
                        
                           6.
                        
                        
                           Il-membri tal-Kunsill Xjentiku m’għandhomx jipproċessaw kwalunkwe dejta personali b’tali mod li jkun inkompattibbli mal-finijiet u l-inkarigi li għalihom jiġu trażmessi.
                        
                     
                        
                           7.
                        
                        
                           Il-membri tal-Kunsill Xjentifiku għandhom jagħtu l-attenzjoni dovuta lil-leġittimità, l-adegwatezza, ir-rilevanza, l-akkuratezza, il-ħtieġa u l-limitu ta’ żmien tad-dejta personali miġbura u pproċessata.
                        
                     
                  It-tagħrif
               
               
                        
                           8.
                        
                        
                           F’każ li l-aċċess għad-dokumenti u d-dejta jew l-aċċess għad-dejta personali ma jistax jingħata minhabba l-protezzjoni tad-dejta, il-kunfidenzjalità, jew minħabba raġunijiet ta’ sigurtà u ta’ interess pubbliku, l-Aġenzija Eżekuttiva tal-Kunsill Ewropew għar-Riċerka għandha tipprovdi lill-Kunsill Xjentifiku spjegazzjoni bil-miktub tar-raġunijiet għalfejn ma jistax jingħata aċċess, kif ukoll kwalunkwe tagħrif fuq it-tema konċernata li, fil-fehma tagħha, jista’ jingħata b’konformita mad-dispożizzjonijiet tar-regolamenti.
                        
                     
            
               ANNESS IV
               
                  Onorarji u regoli ta’ implimentazzjoni għall-parteċipazzjoni tal-membri tal-Kunsill Xjentifiku tal-ERC fil-laqgħat plenarji tal-Kunsill Xjentifiku
               
               L-onorarji, l-ispejjeż tal-ivvjaġġar u l-ispejjeż tal-għajxien għall-parteċipazzjoni f’mhux aktar minn ħames laqgħat plenarji fis-sena għandhom jiġu implimentati permezz ta’ ittra ta’ ħatra ad hoc skont il-modalitajiet li ġejjin.
               It-tul taż-żmien ta’ laqgħa plenarja tal-Kunsill Xjentifiku huwa normalment ta’ ġurnata u nofs (1,5).
               L-onorarji tal-membri tal-Kunsill Xjentifiku għandhom ikunu ta’ EUR 2 000 għall-attendenza sħiħa f’laqgħa plenarja tal-Kunsill Xjentifiku jew EUR 1 000 għall-attendenza parzjali.
               L-onorarji tal-Viċi Presidenti tal-Kunsilli Xjentifiku għandhom ikunu ta’ EUR 3 500 għall-attendenza sħiħa f’laqgħa plenarja tal-Kunsill Xjentifiku jew EUR 1 750 għall-attendenza parzjali.
               L-onorarju tal-President tal-Kunsill Xjentifiku għandu jkun ta’ EUR 5 000 għall-attendenza sħiħa f’laqgħa plenarja tal-Kunsill Xjentifiku jew EUR 2 500 għall-attendenza parzjali.
               Il-pagament se jkun awtorizzat mid-Direttur tal-Aġenzija Eżekuttiva tal-Kunsill Ewropew għar-Riċerka jew il-viċi awtorizzat tiegħu/tagħha abbażi tal-lista ta’ attendenza vvalidata mill-President tal-Kunsill Xjentifiku u d-Direttur tal-Aġenzija Eżekuttiva tal-Kunsill Ewropew għar-Riċerka jew is-supplenti tagħhom awtorizzati kif dovut. Il-lista tal-attendenza se tindika jekk il-attendenza ta’ kull membru kopritx il-laqgħa kollha (‘attendenza sħiħa’) jew mod ieħor (‘attendenza parzjali’).
            ”
         
            (1)  Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni,ĠU L 145, 31.5.2001, p. 43.
         
            (2)  ĠU L 281, 23.11.1995, p. 31.